b"\n_START_ARTICLE_\nFutbol de carnaval\n_START_PARAGRAPH_\nEl futbol de carnaval, tamb\xc3\xa9 conegut com a futbol medieval angl\xc3\xa8s \xc3\xa9s un joc tradicional brit\xc3\xa0nic que va apar\xc3\xa8ixer a l'edat mitjana  i que durant el segle XIX va donar lloc a una s\xc3\xa8rie d'esports moderns que comparteixen en major o menor mesura el terme futbol. \xc3\x89s descendent directe del soule, i va practicar-se a les Illes Brit\xc3\xa0niques entre els segles XI i XVIII. Aix\xc3\xad com el soule, cada b\xc3\xa0ndol t\xc3\xa9 el seu lloc de marca, en aquest cas les porteries s\xc3\xb3n rodes de mol\xc3\xad encaixades al centre d'uns murs de pedra. Aquestes porteries se solien trobar a les vores dels rius, separades per una dist\xc3\xa0ncia de tres milles. Els gols s'aconsegueixen colpejant amb la pilota la pedra del mol\xc3\xad. La pilota era feixuga i grossa, per aix\xc3\xb2 era dif\xc3\xadcil de fer rodar, i per tant la lluita consistia a agafar-la amb for\xc3\xa7a i amb l'ajut dels companys dur-la a la seva pr\xc3\xb2pia roda de mol\xc3\xad._NEWLINE_El futbol de carnaval era un esport popular practicat entre faccions o grups rivals de viles i ciutats, aix\xc3\xad com entre pobles i parr\xc3\xb2quies. Prenien part gran quantitat de jugadors, i podia haver-hi una dist\xc3\xa0ncia de fins i tot un kil\xc3\xb2metre entre les porteries. Es tractava de jocs sovint violents i perillosos, i estaven associats amb el carnaval, d'aqu\xc3\xad prov\xc3\xa9 el nom. Alguns d'aquests jocs sobrevisqueren a Anglaterra fins ben entrat el segle XX. Una successi\xc3\xb3 d'edictes reials de reis anglesos van fer prohibir el futbol, que va romandre prohibit durant d\xc3\xa8cades. De fet, aquests jocs van florir durant els per\xc3\xadodes Tudor i Estuard. Aquests esports tenen antics antecedents en jocs poc estructurats i comen\xc3\xa7aren a prendre forma moderna a la Gran Bretanya durant el segle XIX, a partir de la separaci\xc3\xb3 del rugbi i del futbol.\n_START_SECTION_\nTerminologia\n_START_PARAGRAPH_\nLa terminologia de futbol de carnaval, per referir-se al futbol tradicional o futbol medieval angl\xc3\xa8s va provenir de la denominaci\xc3\xb3 Shrovetide football. Com a part del Shrovetide angl\xc3\xa8s, l'equivalent al carnaval cristi\xc3\xa0, a Anglaterra s'hi realitzava un dia del futbol cada any._NEWLINE_Com el dia del futbol definia la denominaci\xc3\xb3 Shrovetide football en base al dia de la seva celebraci\xc3\xb3, i aquesta era coincident exactament amb Dimarts de Carnaval, el terme angl\xc3\xa8s fou tradu\xc3\xaft al catal\xc3\xa0 amb el terme futbol de carnaval pel fet que se celebrava durant aquestes dates.\n_START_SECTION_\nHist\xc3\xb2ria\n_START_PARAGRAPH_\nDes de fa segles, cultures de tots els continents practicaren jocs que inclo\xc3\xafen una pilota i els objectius dels quals eren o b\xc3\xa9 passar-la per una obertura o per una estructura m\xc3\xa9s gran, fent servir les mans, els peus o altres parts del cos. La influ\xc3\xa8ncia m\xc3\xbatua d'aquests jocs \xc3\xa9s complexa i dif\xc3\xadcil de determinar. La FIFA ha considerat com a antecessors mil\xc2\xb7lenaris del futbol de carnaval el pok-ta-pok maia (500 aC), el cuju xin\xc3\xa8s (300-200 aC), el kemari japon\xc3\xa8s (200-300), l'episkyros grec i l'harpastum rom\xc3\xa0. Tanmateix, el seu antecessor m\xc3\xa9s directe fou el soule (segle V aC-segle IX), un ancestral joc celta practicat a Fran\xc3\xa7a i a les Illes Brit\xc3\xa0niques._NEWLINE_El segle XIX a la Gran Bretanya hi comen\xc3\xa7\xc3\xa0 un proc\xc3\xa9s regulador del futbol de carnaval, bo i establint-ne regles escrites que poguessin compartir-se \xc3\xa0mpliament. Aleshores el futbol el practicaven els estudiants de les escoles secund\xc3\xa0ries privades, amb regles molt imprecises que variaven considerablement d'escola a escola._NEWLINE_Mentre que el futbol es jugava per tota la Gran Bretanya desorganitzadament, algunes escoles privades comen\xc3\xa7aren a crear llurs propis codis. La majoria dels codis emprats aleshores indicaven que s'havia de jugar en dos equips amb una quantitat de jugadors il\xc2\xb7limitats, arribant \xc3\xa0dhuc a formar part dels equips tot de pobles sencers. Les trobades es disputaven en dies festius, i el camp de joc eren dues o m\xc3\xa9s viles. Aquest esport va generalitzar-se dins del futbol multitudinari o futbol popular en ser un joc massiu i destinat a festejar les festes de carnaval. Aquest futbol es caracteritzava per ser extremadament violent, ja que les regles sobre el que era perm\xc3\xa8s o no eren escasses. Tal era la viol\xc3\xa8ncia que alguns codis de l'\xc3\xa8poca, com el del Shrovetide football, indicava que en una trobada no podia assassinar-se ning\xc3\xba volunt\xc3\xa0riament o involunt\xc3\xa0ria. L'objectiu del joc variava de codi en codi, per\xc3\xb2 generalment es tractava de dur la pilota al centre del poble ve\xc3\xad, o si es jugava dins un mateix poble, a la pla\xc3\xa7a o mercat, motiu pel qual moltes persones tancaven les portes i les finestres per evitar possibles desperfectes o robatoris._NEWLINE_Es calcula que el futbol de carnaval va arribar a Anglaterra durant el segle III com a celebraci\xc3\xb3 de la caiguda de l'Imperi Rom\xc3\xa0. Tamb\xc3\xa9 hi ha d'altres teories sobre els motius de l'aparici\xc3\xb3 del futbol de carnaval. Es menciona des que es jugava amb el cap d'un l\xc3\xadder dan\xc3\xa8s que governava en aquella \xc3\xa8poca, fins que el futbol multitudinari es jugava com un ritual no cristi\xc3\xa0, o fins i tot entre homes casats i solters._NEWLINE_La viol\xc3\xa8ncia d'aquests jocs va fer que el rei Eduard II emet\xc3\xa9s una ordre de prohibici\xc3\xb3 el 13 d'abril de 1314. Des de llavors d'altres reis varen mantenir certes prohibicions pel que fa al joc._NEWLINE_El 1889, un partit va oposar els joves de Mellionec, de Plouay i de Loucon, va haver-hi m\xc3\xa9s de cinc-cents participants. En algunes ocasions s\xc3\xb3n els homes casats els que s'enfronten als solters. Per animar-los, tots els habitants s'hi apropaven. En un dibuix cl\xc3\xa0ssic d'Olivier Perrin pot veure-s'hi que tota la poblaci\xc3\xb3 hi era animant. Una gran gentada envolta un notable que fa comen\xc3\xa7ar el partit. Les dones s\xc3\xb3n for\xc3\xa7a nombroses, tot i que no se sap si hi s\xc3\xb3n per animar els jugadors o per assistir els ferits._NEWLINE_Abans de les prohibicions, sota l'antic r\xc3\xa8gim, el clergue i la noblesa s'implicaven tamb\xc3\xa9 en aquests esports. Els membres del clergue podien participar o almenys llan\xc3\xa7ar la soule al comen\xc3\xa7ament. Tanmateix, tot i la import\xc3\xa0ncia del joc, persones nobles i membres de l'Esgl\xc3\xa9sia varen anar abandonant la pr\xc3\xa0ctica durant el curs del segle XVIII."